《至游堂》
宋代·杨杰

人孰不好游，外物常求备。佳胜穷山海，纷华乐朝市。

不知务内观，未得游之至。达士靡窥牖，天道已昭炽。

六合极周流，万化览要会。潇洒须川守，名堂慕高致。

政清民讼简，庭木交苍翠。间关林鸟鸣，跳跃池鱼戏。

逍遥成咏歌，吏隐欣得地。视听与人同，所适与人异。

翻笑列禦寇，不出终身愧。吾亦爱吾庐，岂独壶丘氏。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。